**Povzetek revizijskega poročila *Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2013***

Računsko sodišče je izvedlo revizijo računovodskih izkazov in pravilnosti poslovanja *Zavoda za pokojninsko in invalidsko zavarovanje Slovenije* (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

*Cilja revizije* sta bila izrek mnenja o računovodskih izkazih zavoda za leto 2013, razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Davčna uprava Republike Slovenije, in izrek mnenja o pravilnosti poslovanja zavoda v letu 2013.

Računsko sodišče je o *računovodskih izkazih* zavoda za leto 2013, z omejitvijo iz prejšnjega odstavka, izreklo *pozitivno* *mnenje*, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavodana dan 31. 12. 2013 ter prihodke in odhodke oziroma prejemke in izdatke zavodaza tedaj končano leto.

O *poslovanju* zavoda v letu 2013 je računsko sodišče izreklo *mnenje s pridržkom*, ker je ugotovilo, da je zavod javne uslužbence premestil na delovno mesto, za katero niso izpolnjevali pogojev, z enim javnim uslužbencem pa je sklenil pogodbo o opravljanju pripravništva na delovnem mestu, za zasedbo katerega po opravljenem pripravništvu ni imel zahtevanih delovnih izkušenj, kar ni v skladu z Zakonom o delovnih razmerjih in Zakonom o sistemu plač v javnem sektorju. Zavod v matični evidenci zavarovancev in upokojitvenem postopku ni zagotovil pravilnih, točnih in popolnih podatkov, ki vplivajo na odmero pokojnine, zato je bila uživalcem v nekaterih primerih pokojnina nepravilno določena in izplačana, v matični evidenci uživalcev pravic pa ni zagotovil vseh podatkov, kar ni v skladu z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz pokojninskega in invalidskega zavarovanja.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče *ni zahtevalo predložitve odzivnega poročila.*

Ljubljana, 8. maja 2015